## Zaključak Hrvatske agencije za poštu i elektroničke komunikacije

### NN 52/2009 (29.4.2009.), Zaključak Hrvatske agencije za poštu i elektroničke komunikacije

52 29.04.2009 Zaključak Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1218

Temeljem članka 12. stavka 1. točke 5. i 6., članka 14. stavka 4., članka 20. Zakona o elektroničkim komunikacijama (»Narodne novine« 73/08; dalje u tekstu: ZEK), članka 9. stavka 3. i 5. Pravilnika o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« 154/08, dalje u tekstu: Pravilnik) i članka 220. Zakona o općem upravnom postupku (»Narodne novine« 53/91, 103/96, dalje u tekstu: ZUP), u postupku pokrenutom na zahtjev trgovačkog društva Univerzalne telekomunikacije d.d., u svezi međusobnog obračuna troškova, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 6. travnja 2009. godine donijelo sljedeći

ZAKLJUČAK

I. Nalaže se trgovačkom društvu HT-Hrvatske telekomunikacije d.d., iz Zagreba, Savska cesta 32, da u roku od 8 dana od primitka ovog zaključka, dostavi Hrvatskoj agenciji za poštu i elektroničke komunikacije prijedloge Ugovora o pristupu i zajedničkom korištenju kabelske kanalizacije na trasama u Sisku, tehničko rješenje TR IOD R1-104/08, Varaždinu, tehnička rješenja TR IOD R1-129/08 i TR IOD R1-130/08, Čakovcu, tehnička rješenja TR IOD R1-131/08 i TR IOD R1-132/08 i Osijeku tehnička rješenja TR 78/08 i TR 79/08 s društvom Univerzalne telekomunikacije d.d., iz Zagreba, Slavonska avenija 19.

II. Ugovorima iz točke I. ovog zaključka mora se predvidjeti prebijanje svih troškova za uvlačenje kombinacije cijevi po predmetnim tehničkim rješenjima i to na način da se za iznos troškova uvlačenja kombinacije cijevi umanji iznos cjelokupnog godišnjeg najma za 2009. godinu koji trgovačko društvo HT-Hrvatske telekomunikacije d.d. naplaćuje trgovačkom društvu Univerzalne telekomunikacije d.d.

III. Ovaj zaključak objavit će se u »Narodnim novinama«.

Obrazloženje

Dana 4. studenog 2008. godine Hrvatska agencija za poštu i elektroničke komunikacije (dalje u tekstu: Agencija) je zaprimila zahtjev trgovačkog društva Univerzalne telekomunikacije d.d. (Unitel).

Unitel u svom dopisu navodi da je trgovačko društvo HT-Hrvatske telekomunikacije d.d. (dalje u tekstu: HT) dužno međusobno obračunati troškove koji nastaju kod obveze uvlačenja kombinacije cijevi sukladno tehničkim rješenjima kao pod točkom I izreke ovog zaključka. Međutim, iako je Unitel postupio sukladno navedenim tehničkim rješenjima, HT odbija napraviti bilo kakav međusobni obračun troškova realizacije predmetnih tehničkih rješenja.

Agencija je dana 13. studenog 2008. godine otpremila zahtjev Unitela na očitovanje HT-u. Kako je u navedenom upravnom postupku radi konačnog rješavanja spora između stranaka u svezi međusobnog obračuna troškova (refundiranja), definiranih člankom 4. stavak 17. Pravilnika, za uvlačenje kombinacije cijevi po navedenom tehničkom rješenju, potrebno odrediti način i rok prebijanja troškova stranaka na primjeren način, a s obzirom na odredbe Pravilnika, Vijeće Agencije odlučilo je kao u izreci ovog zaključka.

Naime, Pravilnik u članku 9. stavku 3. propisuje: »Ako je infrastrukturni operator prosudio da je cijelom dužinom predmetne trase moguće zajedničko korištenje izgrađene kabelske kanalizacije sukladno zahtjevu operatora korisnika iz stavka 1. ovog članka, infrastrukturni operator i operator korisnik, u roku od 30 dana od zaprimanja zahtjeva iz stavka 1. ovoga članka, sklapaju ugovor o pristupu i zajedničkom korištenju kabelske kanalizacije.«, a u stavku 5. istog članka: »Troškove materijala i radova iz članka 4. stavka 17., odnosno članka 9. stavka 4. točke h. ovog pravilnika, snosi operator korisnik, a infrastrukturni operator je dužan, u ugovoru iz stavka 3. ovoga članka, točno odrediti način i rok međusobnog obračuna tih troškova (refundiranja). Rok za refundiranje je moguće na primjer i na račun najma po drugim ugovorima, na drugim dionicama.«.

Slijedom navedenog, troškovi polaganja kombinacije cijevi terete operatora korisnika, ali se navedenim ugovorom o zajedničkom korištenju slobodnog mora predvidjeti način refundiranja troškova od strane vlasnika postojeće kabelske kanalizacije, stoga je Vijeće Agencije temeljem članka 12. stavka 1. točke 5. i 6., članka 20. ZEK-a, u svezi s člankom 9. stavkom 3. i 5. Pravilnika i članka 220. ZUP-a odlučilo kao u točki I. i II. izreke ovog zaključka.

Sukladno članku 14. stavku 4. ZEK-a, Vijeće Agencije odlučilo je kao u točki III. izreke ovog zaključka te će se isto objaviti u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: 344-01/08-01/01259

Urbroj: 376-10/ZM-09-13

Zagreb, 8. travnja 2008.

Predsjednik Vijeća Agencije
Gašper Gaćina, dipl. ing. el., v. r.

Ostalo, NN 52/2009-1218